দেশ বিদেশে অনুষ্ঠান করতেই বছরের প্রায় সবকটা দিনই ব্যস্ত থাকেন বেনাচিতির বাসিন্দা সদানন্দ। এর মধ্যেই চলে নতুন প্রতিভার খোঁজ। চলে যান আশেপাশের বস্তিগুলিতে। সেখান থেকে খুঁজে নেন মূক, বধির, বাড়ির বোঝা হয়ে বেড়ে ওঠা মেয়েদের। তাদের মধ্যে প্রতিভার সন্ধান করেন সদানন্দ। কথক নাচের তালিম দেন। গত দু বছরে এভাবে ৯০ জন শিল্পী তৈরি করেছেন, তালিম দিয়েছেন। কথকের মধ্য দিয়ে সমাজের মূলস্রোতে নিয়ে আসার চেষ্টা করেছেন জীবনের রং হারিয়ে ফেলা ওই মেয়েদের। কয়েকদিন আগে কর্মশালার আয়োজন করেছিলেন। যারা কর্মশালায় অংশ নিয়েছিল তাদের নিয়ে দুর্গাপুরের সিটিসেন্টারের কাছে সৃজনী প্রেক্ষাগৃহে সদানন্দের প্রতিষ্ঠান কথক ধরোহর নৃত্যানুষ্ঠানের আয়োজন করে। বর্ধমান, বাঁকুড়া, পুরুলিয়া থেকে কর্মশালায় অংশ নেওয়া ৯০ জনের মধ্যে ৪২ জন অনুষ্ঠানে কথক পরিবেশন করে। এদের সবাই মূক ও বধির অথবা কুষ্ঠ আক্রান্ত। সদানন্দ বলেন, ‘তালিম দিতে গিয়ে অনুভব করেছি, বিশেষ করে মূক ও বধির মেয়েরা ষষ্ঠ ইন্দ্রিয়র মাধ্যমে কথকটাকে রপ্ত করছে। ওদের উদ্দ্বল ভবিষ্যৎ দেখতে পাই আমি’। ‘সদানন্দবাবুর প্রয়াস প্রশংসারও ঊর্ধ্বে’, বলছিলেন এক মুগ্ধ কথক সমঝদার।